笑看天下:法國底氣不單靠核力量-施友朋 評論員
2024年05月01日 00:04
東網電視
更多新聞短片
法國總統馬克龍近年意氣風發,自俄羅斯前年全面入侵烏克蘭後,佢積極扮演「領歐抗俄」嘅戰略角色。馬克龍繼早前表示或有必要向烏克蘭派遣地面部隊後,近日訪問中透露願意討論利用法國核彈頭,作為可靠嘅歐洲防禦體系一部分,抵禦俄羅斯威脅。
馬克龍日前向巴黎索邦大學學生發表演說,警告歐洲嘅存亡攸關正在面臨嘅俄羅斯威脅,呼籲歐洲大陸實施一個減少依賴美國嘅可靠防禦戰略,包括配備可以阻嚇俄羅斯嘅長程導彈。事實上,這不是馬克龍首次暗示法國核武在歐洲防禦體系嘅角色,早在2020年佢已向德國呼籲展開「戰略對話」,討論法國核威懾喺歐洲集體安全嘅角色。2022年佢又再次提出有關想法。
法國多年來奉行戰略自主政策,不如其他歐洲及北約成員國依賴美國「核保護傘」;法國係歐盟唯一擁有核武嘅國家,根據美國科學家聯盟及《原子科學家公報》提供嘅資料,法國擁有約290個核彈頭,其中50個分配給陸基飛機及艦載飛機使用嘅空射巡航導彈,餘下240個屬於戰略核潛艇發射嘅潛射彈道導彈。法國核力量應該係馬克龍多年奉行戰略自主政策嘅底氣。
當然,法國的經濟比起德國亦大有起色。最新數據顯示,法國2024年第一季國內生產總值(GDP)初值按年增長1.1%,優於市場預期。目前法國家庭購買食品消費增加,不過由於地緣政治關係緊張,法國人繼續保持高儲蓄。
事實上,法國從2020年到2022年,其吸引到的海外資金係德國嘅兩倍,法國亦連續數年獲得GDP增速跑贏德國嘅紀錄。老朽早前曾指出法國應取代德國成為歐盟龍頭,乃有的放矢也。